આ પ્રસંગે પોતાના આશીર્વચનો આપતાં પ. પૂ. અવધેશાનંદજી મહારાજે જણાવ્યું હતું કે, હિન્દુધર્મ સર્વગ્રાહી સર્વસમાવેશી વિચારધારા છે. હિન્દુ સભ્યતા તમામમાં ઈશ્ર્વરનો અંશ માને છે. જે કાંઈ દેખાઈ રહ્યું છે તે તમામમાં ઈશ્ર્વરનો વાસ છે. તેમ માની તેને સ્વીકૃતિ આપે છે. જે પૂર્વજન્મ અને પુન:જન્મમાં વિશ્ર્વાસ રાખે છે તે હિન્દુ છે. સમગ્ર વિશ્ર્વને એક પરિવાર માને છે તે હિન્દુ છે. જેનામાં સર્વ ભવન્તુ સુખિનની ભાવના છે તે હિન્દુ છે. અન્યને પોતાના સમાન ગણી તેની સાથે વ્યવહાર કરવો તે હિન્દુ વિચારધારા છે. જે મને પસંદ નથી જે મારી સાથે થાય તેવું ઇચ્છતો નથી. તેવું જ અન્ય માટે વિચારી વર્તન કરે તે જ હિન્દુ ધર્મ છે. આત્મપ્રતિકુલમની ભાવના એટલે કે જેનાથી હું અસહજ, તિરસ્કારની લાગણી અનુભવું છું તે અન્ય સાથે ન થાય તેવું આપણને શીખવવામાં આવ્યું છે. માત્ર મનુષ્યો સાથે જ નહીં. આવું હું કોઈ જીવ સાથે ન કરું તે જ સંસ્કાર આપણને હિન્દુ ધર્મ શીખવે છે.